**“2005-жылдын 25-ноябрындагы Көз карандысыз Мамлекеттердин Шериктештигине мүчө мамлекеттердин автоунаа каражаттарын уурдоого каршы күрөшүүдө жана аларды кайтарып берүүнү камсыз кылууда кызматташтыгы жөнүндө Макулдашууга өзгөртүүлөрдү киргизүү тууралуу 2018-жылдын 20-июлунда Баку шаарында кол коюлган Протоколун ратификациялоо жөнүндө”**

**Кыргыз Республикасынын Мыйзамынын долбооруна**

**НЕГИЗДЕМЕ-МААЛЫМ КАТ**

Кыргыз Республикасынын Өкмөтү жана Көз карандысыз Мамлекеттердин Шериктештигине мүчө мамлекеттердин Өкмөттөрү тарабынан 2005-жылдын 25-ноябрындагы Көз карандысыз Мамлекеттердин Шериктештигине мүчө мамлекеттердин автоунаа каражаттарын уурдоого каршы күрөшүүдө жана аларды кайтарып берүүнү камсыз кылууда кызматташтыгы жөнүндө Макулдашууга өзгөртүүлөрдү киргизүү тууралуу Протоколго 2018-жылдын 20-июлунда Баку шаарында кол коюлган.

“Кыргыз Республикасынын Эл аралык келишимдери жөнүндө” Кыргыз Республикасынын Мыйзамына ылайык Протоколдун долбоору кол коюлганга чейин Кыргыз Республикасынын Жогорку Кеңешинин тармактык комитеттери менен макулдашылып, (Эл аралык иштер, коргоо жана коопсуздук боюнча Комитети, бюджет жана финансы боюнча Комитети) Кыргыз Республикасынын Өкмөтүнүн 2018-жылдын 16-июлундагы №253-б буюрмасы менен жактырылгандыгын белгилей кетүү зарыл.

Кыргыз Республикасынын Мыйзамынын долбоорунун максаты жана милдети болуп Шериктеш өлкөлөрдүн аймагында автоунааларды уурдоо тууралуу маалыматтарды ыкчам алмашуу жолу менен автоунаа каражаттарын уурдоого каршы күрөшүүдө КМШга мүчө мамлекеттердини укук коргоо органдарынын өз ара аракеттенүүлөрүн жакшыртуу максатында даярдалган 2005-жылдын 25-ноябрындагы “Көз карандысыз Мамлекеттердин Шериктештигине мүчө мамлекеттердин автоунаа каражаттарын уурдоого каршы күрөшүүдө жана аларды кайтарып берүүнү камсыз кылууда кызматташтыгы жөнүндө” Макулдашууга өзгөртүүлөрдү киргизүү тууралуу 2018-жылдын 20-июлунда Баку шаарында кол коюлган Протоколун ратификациялоо болуп саналат.

КМШга мүчө мамлекеттердин аймагында уюшкан кылмыштуулукка жана кылмыштардын башка кооптуу түрлөрүнө каршы күрөшүүнү координациялоо боюнча бюронун (мындан ары – УККККБ) КМШнын Ички иштер министрлеринин кеңешине караштуу Илимий-консультативдик кеңеш (мындан ары – ИИМК) менен биргеликте берген баасы боюнча бүгүнкү күндө унаа каражаттары, алардын мамлекеттердин чек аралары аркылуу өтүүлөрү, бажы контролунан өтүүлөрү, мамлекеттик каттоону жүзөгө ашыруу, алар тарабынан алынган бузуулар (конструктивдүү жараксыздыкка алып келген) тууралуу маалыматтарды алмашуу механизминде олуттуу кемчиликтер бар. Мунун натыйжасында кылмышкерлер уурдалган унаа каражатын Шериктеш өлкөлөрдүн чек аралары аркылуу алып өтүп гана тим болбостон, алардын мыйзамдашуусун да камсыз кылып жатышат.

Буга байланыштуу, 2005-жылдын 25-ноябрындагы КМШга мүчө мамлекеттердин автоунаа каражаттарын уурдоого каршы күрөшүүдө жана аларды кайтарып берүүнү камсыз кылууда кызматташтыгы жөнүндө Макулдашууга өзгөртүүлөр киргизүү сунушталган. Бул Макулдашуу КРдин 2006-жылдын 30-ноябрындагы № 191 мыйзамы менен ратификацияланган жана бүгүнкү күндө Кыргыз Республикасынын аймагында иштеп келет.

Кароого киргизилген Протоколдун долбоору ИИМКнын 2016-жылдын 6-сентябрындагы Санкт-Петербург шаарындагы кезектеги отурумунда макулдашылган жана жактырылган. Бул Протоколдун долбоору Баку шаарында 2018-жылдын 20-июлундагы ИИМКнын кезектеги жыйынынын алкагында кол коюлган.

Бул долбоорду кабыл алуу социалдык, экономикалык, укуктук, укук коргоочулук, гендердик, экологиялык жана коррупциялык кесепеттерди алып келбейт.

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык Кыргыз Республикасынын Өкмөтүнүн ушул мыйзам долбоору Кыргыз Республикасынын Өкмөтүнүн расмий сайтына коомдук талкуулоо жол-жобосунан өтүү үчүн жайгаштырылган жана колдонуудагы мыйзамдардын ченемдерине, ошондой эле Кыргыз Республикасы катышуучу болуп эсептелген, белгиленген тартипте күчүнө кирген эл аралык келишимдерге карама-каршы келбейт.

Кыргыз Республикасынын бул мыйзамынын долбоорун кабыл алуу, республикалык бюджеттен кошумча каржылык чыгым алып келбейт жана бул долбоор ишкердик ишмердикти жөнгө салууга багытталган эмес, буга байланыштуу регулятивдик таасир берүү талдоосу талап кылбайт.

**Кыргыз Республикасынын**

**Ички иштер министри К. Джунушалиев**